Róbert Rigó E charťikaňi tradicija andre fameľija
Ňikhaj pre Slovaťiko, šaj pes phenel aňi andre Europa, šaj aňi andre luma,
nane o charťipen ajso buchlo, ajci but kerdo,
sar ke amende andre Dunajsko Lužno.
O sunto Martin hino andro amaro gav o patronos le charťengro u furmanengro.
Oda sikhavel savi lungi hiňi lengri historija.
Baro prindžardo historikos raj Péter Püspöky-Nagy pisinel:
Našťi te na phenav the pal o Romano nipos.
Mekh ole beršende andro kotor Košariská.
No u odoj hino detailno pisimen,
hoj jekhto džene, so avle andro Košariská, sas e Rigoskri fameľija.
Pre evanjelicko fara, evanjelicko vaš oda, hoj adaj sas pherdo Ňemci, save sas avri tradle,
la rašaňakro rom phenel,
hoj odoj hin but pisimen pal o Roma, hoj kana avle.
Ke amende andre Dunajsko Lužno, kotor Košariská, sas duj migraciji andal o Ňemciko,
andro berš 1350 u aver džene avle andro berš 1550.
U ola Ňemci, save adaj ačhile, on vakeren,
hoj kana lengre purane avle andre dujto migracija paš o berš 1550,
o džene andal lengre fameľiji, o informaciji hine ča oralna,
na džanav, te oda hin varekaj ke lende pisimen,
hoj o Romana imar ole beršende adaj sas.
Ajso na sakoďivesutno keriben.
Mekh sas o mariben, imar ki o agor džalas
u o Ňemci lokhes džanas u o Rusi avenas,
adaj paš e fala prekal o paňi, na dur, sas o kanoni the jagale ľivinde
u savore dikhenas pro romano gav, hoj len vaj labarena tele vaj ľivinena.
U oda ňemciko šerutno slugaďis geľas pal o richtaris
u phučel le richtaristar, hoj keci Roma les adaj hin.
U ov leske phenel avka:
Man adaj nane Roma, adaj man hin remeselňika, charťa,
saven amenge kampel u lenge kampel amen.
Avka peske šaj pomožinas u šaj dživas jekhetanes.
U oda richtaris sas Ňemcos. U avka oda phenďas.
Mekh kana sas o mariben, adaj pes nekh buter kerelas pro maľa.
Sako dujto, trito charťas adaj sas the charťas the teluno charťas.
Paľis andro pendavardešte berša oda sar te našľiľas.
Ačhile varesave graja adaj.
Šaj duj vaj tri pari graja pro savoro baro družstvos.
Na sas aňi kaske ola petala te kerel, pro save graja len te thovel.
Pal o berš 1948, kana o štatos iľas o barvaľipena,
musaj o manuša te den pal o buťakre licenciji.
Amare charťa, na ča hoj sas lačhe majstra, on the džanenas, sar pes te bikenel.
U sas o manuša, saven sas e goďi andro šere.
On avle pre ajsi buťi,
hoj andre Bratislava kerde o družstvos Kovodružstvo, kaj len sas o than.
Jekhto reprezentantos, šerutno vaš ola romane charťa
sas miro dad, František Rigo.
U kerde oda avka,
hoj adaj sas, hoj te na chochavav, čačes tranda charťa.
Šaj pes te phenel, tranda ajse cikne charťaňa.
Varekaj sas duj džene, vareka trin džene, varekaj jekh, varekaj the štar murša.
Avka, kana pes andro oda buťakro družstvos arakhľas o mangipen,
o materijalos pes diňas andre sako charťaňi avka,
keci odoj sas charťa, jekh vaj duj, vaj keci.
Kana pes e buťi imar kerďas, o produkti pen dine, bikende.
Normalno, chudle vaš oda o poťiňiben u avka pes oda paľis kerďas.
U avka pen arakhle, ľikerde e tradicija, savi kamenas.
Amenge ačhile ola charťane, ľidžas e tradicija dureder.
E tradicija hiňi andre oda, hoj sakones hin paš o leskro fameľijakro kher,
sako charťas hiňi pale e charťaňi,
na e bar, e charťaňi.
Adaj, andro ada sikhavibnaskro kher, so dikhen,
hine savore produkti andal miri charťaňi.
Adaj hine the o buťa so kerďam, avka phenavas, ajse generačna,
savenge o dizajnos kerel miro čhavo u save kerav me.
O čhavo kamel te avel ajso originalno u me kamav te ľikerel...
Sakovar šunav oda pašipen ki o romipen, phenavas avka.
Sar the oda, oda hin...
Oda sas anglo duj, trin čhona kerdo.
Zumavavas imar anglo buter berša.
Aľe sakovar man vareko olestar cirdľas.
U adaj dikhas e mapa Slovaťiko u pre oda e romaňi kereka.
U me oleske diňom o nav O Roma pre Slovaťiko.
Hine o manuša, save kana oda dikhen jekhtovar,
jekhvarestar džanen, so pes oleha kamelas te phenel.
U oda romano kerekos.
Oda romano kerekos paľis zumavavas te del the andro ola cikne momeľakre.
Adaj pes dikhel o interesantno momeľakro.
Ov hino interesantno oleha, hoj adaj hino phandlo, pre kada than.
But manuša, vaj ola so cinen, kana aven ada, phučen
hoj sar oda kerďam, sava technikaha.
Oda pes šaj ča kana hino tato.
Avrether elas but buťi.
But buťi kampel, kana las oda detailos, hino ajso na sakoďivesutno.
Keraha les pro trin momeľa.
Adaj pro duj momeľa.
Le beršestar 1990 keravas o produkti andre Italija, andro Francuziko.
Adaj hin vareso sar o ačhado, kaj pen šaj thoven o luluďa.
Pre raťakri lampa.
U savo, so adaj šaj te thovel, opre.
O šajipen adaj hin, hoj pes mek del te buchľarel.
Hoj oda kerekos hino bareder, vaj pes odoj thovel o kaštuno kerekos.
U kana sas ajso, kerenas pes ajse, hoj pen šaj visarenas.
Adaj pes kadi vastengri buťi del generacijatar pre generacija.
E Rigoskri fameľija
sas bari u zorales ľikerelas kadi vastengri buťi andro kada gav.
Andro kotor gaveskro Nové Košariská.
O dad sas charťas, leskro dad sas charťas.
O dad leskre dadeskro, avka pes oda dela dureder.
The vaš oda, hoj o Roma the charťa ada dživenas,
imar pal oda phenavas, hoj šaj le beršestar paš o 1700 sar bešte Roma.
On na phirenas, le verdanenca, on adaj avle te bešel u ačhile adaj te dživel.
Jekhto pes dživelas,
adari, kana dikhas opral e phuv, adaj hino Dunaj.
On ačhile te bešel paš o Dunaj, odoj, kaj hin paňi,
sar o paňi andal o Dunaj avri čhorelas, chudle pen dži pal e fala.
Adaj na dur, šaj duj šel metri.
Sajekh baro sas, hoj savore le dadeskra seratar,
the te sako sas avri sikhado andre aver profesija,
avľam pale ki e buťi, so kerelas o dad.
U musaj te phenav, te vakeras pal e Rigoskri fameľija,
o dad the o phrala, sas pandž phrala,
kana kerenas e buťi chudle o moľipena le prezidentostar.
Mekh ole beršende sas o moľipena andal o mašinakro rezortos.
Kana lenge imar kampelas varesavo te chudel, čhivenas penge maškar pende avka,
hoj miro dad, o nekh phureder, phenelas:
Se imar man hin o moľipen, den le ternedere.
The te oda sas o moľipen le prezidentostar.
On sas phrala.
O dad sas František, Ondrej, Silvester, Alexander.
U ola trin phrala, František, Silvester u Ondrej,
on kerenas bare berša andre jekh firma.
Paľis jekhetanes andre aver u sakovar sas jekhetanes.
Avka, kana vakeras pal e historija, oda sas, phenavas avka,
ajsi but zoraľi charťikaňi fameľija, ola Rigovo.
Me som efta čhavorendar, pandž phrala u duj pheňa.
U savore pandž phrala...
O dad muľas tragicko dromeha andro berš 1971.
Amen savore pandž phrala
na kamahas te mukhel e charťaňi čuči.
Avka pes dovakerďam, hoj keraha dureder andre dadeskri charťaňi.
Savore pandž džene kerahas.
Imar duj phrala mange mule.
Akana sam ča trin phrala.
U o pheňa bešen andro Švajcos.
Hin man duj čhave, o čhavo Robo,
Robo hino 37 beršengro, e Saša hiňi 35 beršengri.
On hine imar la generacijatar, savi savoro kerel pro kompjutera.
Me le kompjuteriha kerav ča oda,
hoj genav o e-mejla u pisinav pale.
Ola aver funkciji, oda man varesar na cirdel.
Aňi man na interesinel, na kerav mange šero olestar, bo džanav, hoj ov oda kerel vaš mange.
Ov hino jekh, šaj phenav, adaj andro ola charťane,
savo savore dizajna, u but phare dizajna, savoro kerel pro kompjuteris.
Angomis, kana avľas o manuš so vareso kamelas, u me ola mangipena keravas,
iľas pes o ľil vaj o zoralo ľil.
Pro zoralo ľil pes vasteha čitrinďas so kampel te kerel
u odoj pes sig dovakerďam.
U akana, dži pes kerel o moľipnaskro dizajnos, oda ľikerel jekh, duj ďives.
Dži oda kerel andre ajsi forma, sar ov gondoľinel.
Hoj te šaj oda te del personalno vaj paľis te bičhavel prekal o e-mail.
O manuša, save aven,
on oda kamen te dikhel andre kadi forma, pro kompjuteros.
Ekzaktno čitrimen, sar oda diťhola, sar oda ela.
Phenav, sar.
Te oda hine o vudara, ola pacici, učipen, buchľipen.
Sar oda diťhola, save ena ola kotorora.
Sar dur, hoj o rikono te na džal prekal, hoj e mačka te na džal prekal oda.
Te avel dosta učo, hoj o rikono te na chuťel prekal oda.
Odoj hin savoro, savore baripena hine pisinde.
Vaj kana pen keren o mreži, hoj odoj te avel o čitro le khereskro.
U the ola mreži imar thode pro than.
On oda kamen avka.
Jekhvar aven, paľis e komunikacija džal duvar, trival prekal o e-mail.
Te oda kamen, aven paľis, kerel pes o mangipen.
Lačhes hin, hoj oda hino but žužo.
Hin oda but interesantno, anglo biš berša
but lačho amal so kerel andre Narodno banka amenge phenel:
čhavale, mangav tumen, chuden te kerel le kompjuterenca.
O kompjutera adaďives keren love.
U interesantno sas oda,
ov sar e čači romaňi fameľija dikhelas amari fameľija.
Ov odoj phirelas, ov oda delas sar priklados,
hoj keci idejos peske arakhen ola dada-daja pro lengre čhavore.
U the o čhavore, o phrala pheňa maškar pende.
Oda ke lende khere aňi sar o čhavoro na dikhľas.
U aňi akana oda na kerelas andre leskri fameľija.
O čhavo avri phirďas e biznis akademija, agorinďas.
Phenav leske, Robo, kampelas tuke te džal dureder pre uči škola.
Ov phenel, dade, ada berš ačhava smirom khere.
Normalno, ole beršestar sas lunge berša.
Bare berša.
Amen keravas o buťa vaš e Italija, aľe ola sas pherdo buťa.
Skaminda, mesaľa, vaďi.
Me mekh somas o šerutno andre charťaňi.
Avľom andre charťaňi u phenav,
čhavale, mekh sikra u agorinel o čhon, kampel tumenge te zarodel.
E buťi musaj sigeder tumenge te džal.
Na, hoj lava la kvalitatar.
Angle oda, me na džanavas, o čhavo lenge phenďas sa, sar oda kampel te kerel.
Me geľom, avľas o čhavo u dikhľas, hoj oda keren avka, sar me lenge phenďom u phenen,
sas adaj tiro dad u phenďas, hoj avka.
O čhavo avľas pal mande u phenel,
dade, se me lenge anglo pandž minuti phenďom, hoj avka oda musaj te keren, u tu lenge paľis aver phenes.
Phenav, mište, ada ďivestar tu sal o šerutno andre charťaňi.
U bi o problemos oda avka džal, ole ďivesestar.
Keras le interijeristar dži ko eksterijeris, savoro so šaj te kerel le trastestar.
But interesantno sas the oda gendalos, savo dikhen.
Oda sas andro ajso ekskluzivno kaderňictvo.
Hino duje serengro.
So duj serendar sas.
Mekh džava ki e puraňi generacija charťa,
musaj te phenel, hoj on, sar so leperavas mekh angle oda,
hoj kerde o buťakro družstvos Kovodružstvo u kerenas khere andro charťane.
On, the te amen samas efta džene andre fameľija,
o dad ušťelas štar orengro, kerelas dži dešujekh.
Paľis, kana imar sas tates,
chaľas dilos, pašľolas dži o štar ori.
U paľis chudľas štare orendar dži o efta, vaj ochto ori.
Ňiko pre lende na kerelas kontrola, ňiko ole charťendar.
Ov na agorinďas, dži na kerďas peskri norma.
Hoj te džanel, hoj zarodľas ajsi, keci kampel vaš e savori fameľija.
Paš o efta čhavore, e daj normalno ačhiľas paš o čhave.
Tavelas, pratinelas, žužarelas, avri thovelas.
Le čhavoren tosara richtinelas andre škola.
Kerelas o chaben, savoro kerďas tosara, hoj pes pre ňisoste te na bisterel.
Kana ačhiľas korkoro Slovaťiko, amen šunďam, hoj našaďam baro than, kaj te bikenel.
Deš miľijoni, čechiko.
No e buťi sas, o mangipena ačhile, poťinelas pes.
Mekh ole beršende kerahas o serijova produkti.
Oda sas nekh bareder, hoj džanahas, keci kampel te kerel u avka.
No u akana, sar pes phenelas andro oda berš 2008, hoj hiňi e kriza,
amen odi kriza na šunahas.
Duj, trin berša kerahas, u akana palune duj berša šunahas, hoj hiňi e kriza.
Chudľam amen, sar pes phenel, andro varesavo našavipen.
U džanen, kada našavipen tel o jepaš berš, jekh berš, oda pes našťi te dochudel.
Akana imar polokhes chudas.
Amen sas angle oda, mekh kana sas e kriza, e buťi pro šov vaj ochto čhona.
No u akana oda hin avka, hoj jekhtovar, jekhtovar pal o bišuštar berša
peske o čhave andal e miri charťaňi ile jekh kurko dovoľenka, bibuťakri.
Oda pes mange na ačhiľas tel o bišuštar berša.
Akana oda paľis chudel te džal opre, paťav.
Bares oleske paťav, kana vakerav le čhaveha,
vaš oda, hoj ov feder dikhel ola mangipena, kerel o moľipnaskre ľila.
Hoj pes oda chudel opre paľis, bo dikhav, hoj e charťaňi hiňi pherďi.
Adaj šaj dikhen buter tipi skaminda.
Sikhavav len tumenge vaš oda, hoj
ola skaminda šaj dikhas andro historicko kotor Bratislavate, andro buter reštauraciji.
Interesantno hino the kada skamind ole motivoha,
savo hino jekhvarestar tel o hrados andre mačhengri reštauracija.
Ada aver skamind the ole barovo skamindoha hino tel o Michalsko vudar,
paš e belgicko čokoladovňa.
U kamenas o manuša ola tipi
odoj andro historicka kotora Bratislavate, andro ola reštauraciji.
Vaj paľis pro terasi aver štilos, aver tipi džanas.
No oda hin the vaš oda, hoj the te hine varesar phareder, on džanen, hoj lenge buter avri ľikerena.
U kana vakeras pal o jepaš kerde buťa.
O čhavo vaj amen andre amari charťaňi jepaš kerde materijalostar na keras.
Absolutno mukhľam avri o jepaš kerde materijala.
Phenava the soske.
Vaš oda, hoj me chudľom le beršestar 1990 te kerel o buťa vaš e Italija.
Varekana andro berša 1991, 1992 avľas ajso vareso, pal o transportos.
O motoris našťi džal čučo.
Avka, kana mandar lenas o buťa kerde vaš e Italija, pro drom pale o motoris musaj sas paľis pherdo.
U ola Talijana korkore mange phende, hoj zumavaha ole jepaš kerde materijalenca.
Avka, me šaj phenav, hoj samas jekhto pre Slovaťiko.
Avka ča paľis, kana dikhľom, hoj adaj imar na bikenen pandž džene, deš džene,
vaj biš džene, šaj akana imar saranda džene, amen oleha agorinďam.
Olestar amenge ňič lačho na avelas, korkore amenge...
Korkore amenge, šaj phenav, hoj kerahas doš.
Na hoj amenge kerahas konkurencija,
buter o dikhipen sas ajso, hoj o Slovaťiko hino cikno vaš o bikeňipen.
Vaš oda, hoj ole jepaš kerde buťenca kana pen pherďarena...
Na jekh šel firmi, oda kerena pandž šel firmi, vaj jekh ezeros,
paľis pal o na but o bikeňipen ela pherdo u na ela so te kerel.
Vaš kaske.
Miri charťaňi le beršestar 1990 kerelas,
šaj phenav dži adaďives, mekh anglo jekh berš,
o produkti vaš e Italija.
Sas adaj o manuša savenge phiren bare talijanska firmi.
On kana avle, u dikhle, so keras, phenen,
raja Rigo, džanen, vaš soske sam akana hamišna?
Sam hamišna, hoj tumen adaj mekh keren o charťipen vastenca.
Savoro keren vastenca, ke amende oda keren o mašini.
Originalna, co hin pre ada,
hin hoj ola oprune, ola morarde kotora keras amen.
Ňiko oda adaj na kerel.
Hin amen pre oda but lačhe materijala, hin amen but lačho majstros.
Sar andre charťaňi.
Ajse buťa, ajse originalna, so hin vaš amenge, amen oda ľikeras.
Nekh buter pre oda dodikhel miro čhavo.
The adaj pes dikhel, hoj oda avľas amara charťaňatar.
Hoj odoj hine ola patrinora.
U oda savoro amen korkore keras.
The te adaďives imar šaj cinel o jepaš kerde buťa, no amen keras amare.
Oda, so šaj u so džanas, oda keras amen korkore.
Kamas te avel originalna, na kamas ňikastar te kerel kopija.
Amen samas avka sikhade, kadi generacija,
hoj amen pal o manuša na phirahas, na rodahas len.
Aľe akana imar avel oda idejos.
Nekh buter sam lošale, kana o manuša penge anen peskro dizajnos.
Peskro dizajnos u paľis amenge den mekh buter paťiv.
Hoj kana resas lengro mangipen.
Aľe musaj te phenav, hoj dži akana amen oda sakovar resľam.
Na but angomis, šaj ča deš berša angle,
adaj sas dešupandž charťane, andro kada kotor Nové Košariská.
No u akana pes mekh kerel andro eňa, andro eňa charťane.
Varesave džene oda mukhle, vaj rodle o than andre aver charťaňi.
No the musaj te phenav, hoj the me le čhaveha imar vakerahas,
kana dikhav, hoj avel so jekh ta buter buťi,
hoj sig amenge kampela te lel andre buťi mekh jekhe, duje manušen.
Angomis man sas dešupandž buťarne.
Ča ole beršende oda sas avka, hoj sas the serijovo produkcija.
Paš oda pen kerenas ola charťimen buťa.
Andro Francuziko, Taľijaňiko, andro Ňemciko,
andro Rakusko, andro Belgicko, andro Čechiko.
Oda pes delas.
Vaš oda, hoj paš e serijovo produkcija džanahas ekzaktno, keci buťa sako ďives kampel te kerel
u buter sas o idejos the pro neve dizajna.
Aľe the te bavinel pes ola buťaha.
No u akana odi serijovo produkcija imar nane, našľiľas.
Ola hine savore o individualna mangipena, save amen keras.
But manuša pen interesinen pal o trušul le Kristoha.
Oda hin ajso, so anel lačho šuňiben, te phenav avka.
O manuša phenen, hoj the olenge, so paťan, the olenge, so na paťan.
The o manuš, so na paťal, peske ajso trušul cinel.
Bo hin leske pre dzeka, hoj hino ajso šukar.
Ola trušula kerahas vaš e Italija.
Direktno andro Vatikan.
Mekh šaj andro berš 1992
iľom andre buťi deše terne čhaven, pal e uľica,
save sas pal e zakladno škola vaj agorinde o sikhľuviben.
Aľe odi buťi na kamenas te kerel.
But džene mange phenenas, te oda uštar so kerav sas normalno.
Ča paľis, kana imar ke mande kerenas, kerenas buter berša, sako imar vakerelas,
hoj čačes kerďom o lačho uštar.
Vaš oda, hoj ole ternendar avri barile o charťa.
Avri barile ajse charťa, sar o Ivan Šarközy, Jaroslav Reindl.
U mekh aver charťa.
Sar o Marek Rigo, le Šarközy fameľijatar o Marián Šarközy.
U avka, oda sas savore o čhave, savenge diňom o šajipen,
hoj te keren andre jekh charťaňi jekhetanes u on pen olestar chudle.
Varesave pen chudle avka mištes, hoj penge phundrade e licencija, ile andre buťi mekh aver ternen.
U varesave džene arakhle buťi pro aver thana.
Kana na direktno andro charťipen vaj zamočňictvo, vaj andre varesavi profesija but paši ola buťake.
Akana oda keren o fameľiji Rigoskri, Šarköziskri the Reindloskri.
U zorales paťav, hoj penge ľikerena odi buťi.
Šaj phenav, palo vnuki, e situaciji hiňi but interesantno.
Vaš oda, hoj imar akana džanav, hoj o nekh phureder vnukos
the te avel te charťinel imar trito berš, odi buťi na kerela dureder.
Ov phirel andre škola vaš o but talentimen čhavore andre Bratislava.
Oda nekh terneder, štare beršengro, ov avela,
kana odoj hino leskro dad, džal leha andre charťaňi.
Janko, so tutar ela, kana eha baro?
No, me le dadeha kerava o vudar u o mreži, savore charťimen buťa.
Avka varesar.
Pisinďas: Zdeněk Kovář Korekciji: Vojtech Sloboda Translacija: Erika Godlová